Uitspraak in Krugersdorp-moorde-saak verwagCecilia Steyn op 23 Mei 2019 in die hof. (Foto: Christel Cornelissen) Uitspraak sal na verwagting Maandag in die hooggeregshof in Johannesburg gelewer word in die opspraakwekkende verhoor van die sogenaamde Krugersdorp-moorde. Die staat het verlede maand in sy slotbetoog in die hooggeregshof in Johannesburg voor regter Ellem Jacob Francis aangevoer die beskuldigdes in dié saak se moordtogte is beplan en uitgevoer op dieselfde manier as wat ŉ korporatiewe onderneming bedryf sou word. Adv. Gerrit Roberts, namens die staat, voer aan Cecilia Steyn (38) het aan die hoof gestaan van die gestruktureerde organisasie Electus per Deus (Gekies deur God) en was die baasbrein. Hy het gesê Steyn is ŉ “patologiese leuenaar” wat die Bybel gebruik het om mense rondom haar te manipuleer. Steyn, Zak Valentine (34) en Marcel Steyn (21) staan tereg op 11 moorde, asook verskeie ander aanklagte wat bedrog en roof insluit. Al drie ontken skuld. Die drie word daarvan beskuldig dat hulle deel was van ŉ sogenaamde “Christelike bediening” wat glo onder leiding van Cecilia gefunksioneer en tussen 2012 en 2016 ŉ skrikbewind in die Krugersdorp-omgewing gevoer het. Die saak het later bekend geraak as die “afspraakmoorde” omdat verskeie slagoffers vermoor is toe hulle iemand vir ŉ afspraak ontmoet het. Zak Valentine, Cecilia Steyn en Marcel Steyn op 23 Mei 2019 in die hof. (Foto: Christel Cornelissen) Marcel Steyn het verlede maand haar deuntjie verander en aangevoer dat sy onder dwang opgetree en vir haar lewe gevrees het. Sy het haar boonop in verskeie van die moorde geïmpliseer. Dit word egter nie as ŉ bekentenis geag nie. Marcel het onder meer aan die hof gesê sy was teenwoordig toe Mikeila Valentine (25), Zak se vrou, in Oktober 2012 vermoor is. Sy het getuig dat sy haar selfs een steekwond toegedien het. Roberts het gesê ŉ varkkop is in ŉ stadium gebruik sodat die groep hul steektegniek kon oefen. In sy opsomming van gebeure het Roberts aangevoer wanneer geloof by ŉ situasie ingebring word, is mense geneig om nie nugter oor ŉ saak te dink nie. Cecilia Steyn het onder meer beweer sy is ŉ heks en die bruid van Satan en hoewel sy dié dinge soos die werklikheid laat klink het, was dit ŉ bedrogspul. Marinda Steyn (51) en haar seun Le Roux Steyn (22) is verlede jaar ingevolge ŉ pleitooreenkoms skuldig bevind vir hul aandeel in die moordtogte. Marinda is tot 11 lewenslange vonnisse en ŉ bykomende 115 jaar tronkstraf gevonnis. Le Roux is effektief 25 jaar tronkstraf opgelê. Die moorde Zak Valentine op 23 Mei 2019 in die hof. (Foto: Christel Cornelissen) Luidens die getuienis is Natacha Burger en Joy Boonzaaier in Julie 2012 in Burger se huis in ŉ veiligheidskompleks vermoor. Zak het dié moorde gepleeg nadat Mikeila Valentine se moed haar begewe het. Pastoor Reg Bendixen is in Augustus 2012 in sy huis in Honeydew in Johannesburg vermoor. Dié moord is glo gepleeg omdat Bendixen klaarblyklik ŉ preek van Cecilia as sy eie gebruik het. In Oktober 2012 is Mikeila in haar en Zak se huis vermoor. Dit is glo gedoen om die res van die groep teen haar te beskerm. Marinda en Marcel het haar na bewering vermoor. Peter (51) en Joan (47) Meyer is in hul huis in Noordheuwel vermoor. Die moordenaars het onder valse voorwendsels toegang tot die welgestelde Meyers se huis verkry. Nadat hulle vermoor is, is hulle huis vir ŉ kluis deursoek, maar die aanvallers kon uiteindelik net ŉ paar honderd rand buit. Marcel Steyn op 23 Mei 2019 in die hof. (Foto: Christel Cornelissen) Jarod Jackson is in Desember 2015 vermoor toe sy koeldrank gedokter is. Die staat voer aan sy moord was deel van die groep se gemeenskaplike doel om te maak of Zak dood is, sodat hulle die geld van sy lewensversekeringspolis kon ontvang. Hiervoor het hulle ŉ lyk nodig gehad. Zak ontken betrokkenheid by dié plan. Glen McGregror (57), ŉ belastingkonsultant, is in Januarie 2016 vermoor. Nadat hy vermoor is, is sy liggaam in ŉ bad in die huis geplaas en die moordenaars het sy huis deursoek vir geld en ander items. Anthony Scholefield (67), ŉ makelaar, en Kevin McAlpine, ook ŉ makelaar, is albei in Mei 2016 vermoor. Hanle Lategan (52), ŉ eiendomsagent, is ook in Mei 2016 vermoor. Geld is ná haar dood uit haar rekening onttrek en daar is later naby Tarlton van haar liggaam ontslae geraak.